魏侍郎凈心閣
作者：釋宗杲
朝代：宋

paragraphs: 偉哉廣大寂滅心，譬如虛空不分別。
擬心求凈即染污，況復比倫諸佛土。
又如夢中所見物，所見雖有不可取。
如是通達無有疑，凈心心義炳然現。
是義現矣難測量，超諸色相離言說。
過去未來現在世，佛及菩薩與聲聞。
一切含識有情類，平等於義如實了。
善哉奇特過量人，只以此閣演是義。
演已便息隨所緣，亦與夢中無差別。
我以父母所生口，說此無上妙伽陀。
莊嚴廣大寂滅心，爲諸來者作饒益。